DÔVODOVÁ SPRÁVA

A. Všeobecná časť

Návrh vyhlášky Úradu pre územné plánovanie a výstavbu Slovenskej republiky  o poskytovaní dotácií zo štátneho rozpočtu obciam na úhradu nákladov preneseného výkonu štátnej správy na úseku výstavby predkladá Úrad na základe splnomocňovacieho  ustanovenia podľa § 8a ods. 2 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov.
 
Úrad v rámci svojej pôsobnosti poskytuje z výdavkov štátneho rozpočtu dotácie obciam na úhradu nákladov preneseného výkonu štátnej správy na úseku výstavby. Na úseku výstavby obce realizujú prenesený výkon štátnej správy na zabezpečenie činností stavebného úradu podľa § 15 ods. 1 zákona č. 25/2025 Z. z. Stavebný zákon a o zmene a doplnení niektorých zákonov (Stavebný zákon) v znení neskorších predpisov, na ktorý Úrad poskytuje obciam dotácie  podľa  čl. 71 ods. 1 zákona č. 460/1992 Zb. Ústava Slovenskej republiky a podľa § 8a ods. 2 zákona č. 523/2004 Z. z. a § 3 ods. 4 zákona č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov. Aktuálne sa pri poskytovaní dotácií uplatňuje výnos č. 20786/2010-SRVS/z.54145-M Ministerstva dopravy, výstavby a regionálneho rozvoja Slovenskej republiky z 21. decembra 2010 o poskytovaní dotácií zo štátneho rozpočtu obciam na úhradu nákladov preneseného výkonu štátnej správy na úseku stavebného poriadku a bývania.

Cieľom návrhu vyhlášky je ustanoviť rozsah, spôsob a ďalšie podrobnosti o poskytovaní dotácií zo štátneho rozpočtu obciam na úhradu nákladov preneseného výkonu štátnej správy na úseku výstavby.  

Predložený návrh vyhlášky nemá vplyvy na rozpočet verejnej správy, sociálne vplyvy, vplyvy na limit verejných výdavkov, na životné prostredie, na informatizáciu spoločnosti, na manželstvo, rodičovstvo a rodinu, na podnikateľské prostredie a na služby verejnej správy pre občana.

Návrh vyhlášky je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, s inými zákonmi a medzinárodnými zmluvami a inými medzinárodnými dokumentmi, ktorými je Slovenská republika viazaná a s právom Európskej únie.

Návrh vyhlášky nie je predmetom vnútrokomunitárneho pripomienkového konania.













